b'\n_START_ARTICLE_\nAgenor Go\xc5\x82uchowski (vanhempi)\n_START_PARAGRAPH_\nAgenor Romuald Go\xc5\x82uchowski (8. helmikuuta 1812 Ska\xc5\x82a, Galitsia \xe2\x80\x93 3. elokuuta 1875 Lemberg) oli puolalaissyntyinen it\xc3\xa4valtalainen valtiomies, joka toimi It\xc3\xa4vallan sis\xc3\xa4ministerin\xc3\xa4 vuosina 1859\xe2\x80\x931860. H\xc3\xa4n p\xc3\xa4\xc3\xa4asiassa laati niin sanotun lokakuun diplomin, joka merkitsi keskitetyn hallitusvallan ja absolutismin ajan p\xc3\xa4\xc3\xa4ttymist\xc3\xa4 It\xc3\xa4vallassa._NEWLINE_Go\xc5\x82uchowski palveli aluksi Galitsian paikallishallinnossa ja toimi Galitsian kuvern\xc3\xb6\xc3\xb6rin\xc3\xa4 vuosina 1849\xe2\x80\x931859. H\xc3\xa4nest\xc3\xa4 tuli sis\xc3\xa4ministeri elokuussa 1859. Ministerin\xc3\xa4 Go\xc5\x82uchowski pyrki edist\xc3\xa4m\xc3\xa4\xc3\xa4n federalismia muun muassa vahvistamalla Galitsian autonomian ja tekem\xc3\xa4ll\xc3\xa4 puolasta yhden valtakunnan virallisista kielist\xc3\xa4. H\xc3\xa4nen merkitt\xc3\xa4vin saavutuksensa oli vuonna 1860 annettu lokakuun diplomi, jonka nojalla valtakunnan eri osat saivat kukin omat maap\xc3\xa4iv\xc3\xa4ns\xc3\xa4. T\xc3\xa4m\xc3\xa4 muutti It\xc3\xa4vallan federalistiseksi valtioksi. Go\xc5\x82uchowski joutui kuitenkin j\xc3\xa4tt\xc3\xa4m\xc3\xa4\xc3\xa4n ministerin teht\xc3\xa4v\xc3\xa4t jo saman vuoden joulukuussa ja vet\xc3\xa4ytyi hieman my\xc3\xb6hemmin kokonaan politiikasta. Lokakuun diplomin sis\xc3\xa4lt\xc3\xb6\xc3\xb6n oltiin tyytym\xc3\xa4tt\xc3\xb6mi\xc3\xa4 useilla tahoilla ja keisari Frans Joosef p\xc3\xa4\xc3\xa4tti korvata sen jo seuraavan vuoden helmikuussa helmikuun patenttina tunnetulla uudella perustuslailla, joka palautti maan keskusjohtoisemmaksi ja jolla valtakunnalle luotiin yhteinen kaksikamarinen parlamentti. Go\xc5\x82uchowski oli vuodesta 1861 parlamentin yl\xc3\xa4huoneen j\xc3\xa4senen\xc3\xa4. H\xc3\xa4n toimi uudelleen Galitsian kuvern\xc3\xb6\xc3\xb6rin\xc3\xa4 1866\xe2\x80\x931868 ja 1871\xe2\x80\x931875 ja sai alueen puolalaiset yhteisty\xc3\xb6h\xc3\xb6n Habsburgien monarkian kanssa tekem\xc3\xa4ll\xc3\xa4 my\xc3\xb6nnytyksi\xc3\xa4 puolalaiselle nationalismille._NEWLINE_Agenor Go\xc5\x82uchowskin samanniminen poika toimi my\xc3\xb6hemmin It\xc3\xa4valta-Unkarin ulkoministerin\xc3\xa4.'